Koop van noodkrag kruip nader | Netwerk24
Deur Francois Williams 07 Julie 2020 17:52
Die sogenaamde art. 34-bepaling is Dinsdag in die Staatskoerantgepubliseer, vyf maande nadat pres. Cyril Ramaphosa in sy staatsrede aangekondig het dat die regering gaan ingryp om Eskom se beurtkrag met ekstra noodkragopwekking te verlig.
Mantashe se departement het al in Desember 2019 voorstelle uitgenooi vir noodkrag van 2 000 MW tot 3 000 MW, maar dit blyk die behoefte is nou tot net 2 000 MW verklein.
Die 2 000 MW moet voor Desember 2021 krag lewer. Die bepaling ingevolge die Wet op Elektrisiteitsregulering baan nou die weg vir ’n tenderproses waardeur private onafhanklike kragprodusente kan aansoek doen vir kragopwekkingsprojekte, maar hulle sal verplig wees om die krag aan Eskom te verkoop.
Die departement van minerale hulpbronne en energie sal die verkrygingsproses vir die noodkragbronne behartig.
Mantashe het in Februarie gesê sy departement het 481 voorstelle uit die private sektor oor potensiële noodkragopwekking ontvang.
Dis darem nie net Mantashe se skuld dat dit so lank geduur het voordat die bepaling gepubliseer is nie. Die Nasionale Energiereguleerder (Nersa) moet ook deel van die blaam dra.
Rapport het vroeër berig dat Nersa byna ’n maand lank gewag voordat hy ’n openbaredeelnameproses oor die ministeriële bepaling begin het. Mantashe het al in Februarie die voorgestelde bepaling aan Nersa oorhandig.
Prof. Anton Eberhard, ’n afgetrede energiekenner van die Universiteit van Kaapstad se nagraadse sakeskool, het gesê Nersa wou eers allerhande onsinnige vrae vra oor die bepaling, soos of steenkoolkrag deel moet wees van die bepaling. Geen steenkoolkragstasie kan so gou gebou word nie, en sulke vrae is dus onsinnig, het Eberhard aangevoer.
Meer oor: Nersa | Eskom | Gwede Mantashe | Elektrisiteit | Beurtkrag | Krag